See "mökki," mida me üürisime, oli üle ka kõige julgemate ootuste. Puude keskel väike lumine palkmaja, mõnus, hubane ja soe. Iga päev sai korralikult puhata, ise süüa teha, saunas käia jne. Olgugi, et see maja oli ehitatud ainult ajutiseks elamiseks, kui mõneks päevaks suusatama tullakse, oli ta palju "intelligentsem" kui näiteks valdava enamuse eestimaalaste alatised kodud. Kasutada oli saun, soojendusega põrand, mikrolaineahi, tolmuimeja, külmkapp,  riiete kuivatamise kapp, nõudepesumasin, temperatuuri reguleerimise võimalus igas toas eraldi, valguse suuna ja tugevuse reguleeritavus elutoas, tulekahju andur jms. Lisaks oli veel kaks kütmisreziimi: üks selleks puhuks, kui inimesed on sees ja teine selleks puhuks, kui ei ole. Kui inimesi sees ei ole, siis ei pea ju mõttetult kütma, kütte võis lülitada poole võimsuse peale. Nii hoitakse kokku energiat, mille eest tuleb maksta ja mille tootmiseks kas rohkem või vähem tuleb loodust saastada.